|  |
| --- |
| САБА муниципаль РАЙОНЫ  мИШӘБАШ БАШЛАНГЫЧ МӘКТӘБЕ |
| **Рәсемләү:**  **математикадан – хайваннар дөньясына** |
| “Нәфис иҗат итү” юнәлеше буенча  өстәмә белем бирү программасы |
|  |
| Автор:  Мишәбаш башлангыч белем бирү мәктәбенең  I категорияле укытучысы  Шакиров Булат Мәхмүт улы |
|  |

|  |
| --- |
| Мишәбаш - 2012 |

**ЭЧТӘЛЕК**

1. Кереш.
   1. Аңлатма язуы.
   2. Өстәмә белем бирү максаты һәм бурычлары.
   3. Программаны тормышка ашыру шартлары.
   4. Көтелгән нәтиҗәләр.
2. Программа эчтәлеге.
3. Өстәмә әдәбият.
4. Кулланылган әдәбият.
5. Кушымта.
6. **КЕРЕШ**
   1. **АҢЛАТМА ЯЗУЫ**

Һәр кеше кечкенәдән рәсем ясауга тартыла. Без әле укый-яза белгәнче үк рәсем ясый башлыйбыз. Тик укырга һәм язарга өйрәнгәч, рәсем ясау икенче пландарак кала. Ә бит нәкъ менә рәсем ясый белү кешегә борынгыдан үз уй-фикерләрен җиткерергә, башкалар белән аралашырга ярдәм иткән. Рәсем ясауның иң зур өстенлеге – тел барьеры булмау. Сине һәркайда аңлыйлар! Рәсем аркылы кеше үзенең хис-кичерешләрен, күңел халәтен чагылдыра.

Әле мондыйрак фикер дә яшәп килә: имеш, рәсем ясау ул кечкенә балалар шөгыле! Әлбәттә, һич алай түгел. Әлеге шөгыль кул бармакларын гына камилләштереп калмый, бәлки хәтер, уйлау, күзаллау, түземлелек сәләтен дә үстерә, ә болар инде кечкенә балаларга гына хас сыйфатлар түгел.

Кайвакыт тормышта язып-сөйләп кенә аңлатып булмаслык хәлләр дә очрый. Шул чакта ярдәмгә рәсем ясау осталыгы килә дә инде. Оператив рәвештә ясалган рәсем ярдәмендә әйтәсе килгәнне тулырак һәм үтемлерәк итеп җиткереп була. Бу очракта беренче планга рәсемнең матурлыгы куелмый, басым аның тиз, үз вакытында һәм урынлы кулланылуына ясала. Әлеге авторлык программасы менә шул максатны күздә тота. Геометрик фигураларга нигезләнеп хайван рәсемнәре ясарга өйрәнгән баланың әлеге сәләте “автоматлашкан” дәрәҗәгә җитә .

Ә ни өчен хайван рәсемнәреннән башларга диярсез? Чөнки бала кечкендәдән үк хайваннарга охшатып ясалган уенчыклар белән уйный, күп кенә әкиятләрдә дә төп геройлар булып алар катнаша бит. Димәк, хайваннар - алар өчен әйләнә-тирәдәге иң кызыклы әйбер. Хайваннарның характерын да балалар яхшырак белә. “Бүре – усал”, “куян – куркак”, “төлке – хәйләкәр” кебек төшенчәләрне бала бик кечкенә вакытыннан ук аңлый башлый. Нәкъ менә хайваннар аша без балада характер ныклыгы, батырлык, урынлы хәйләкәрлек һәм башка сыйфатлар тәрбиялибез. Табигатьтәге хайваннар дөньясының әйтеп-сөйләп бетермәслек матурлыгын күрә белергә өйрәнү үзе генә дә ни тора! Эт баласымы, песинекеме, куянныкы я юлбарысныкымы... Чибәрлекләрен бер генә күрегез әле!!! Хайван рәсемнәрен сурәтләп, бала аларга карата булган мәхәббәтен кәгазь битенә төшерә. Бер үк вакытта анда табигатькә карата сакчыл караш, хайваннарга карата мәрхәмәтлелек тәрбияләнә.

Шулай итеп, балалар белән рәсем ясау, бигрәк тә хайваннар рәсеме, һичшиксез кирәк дигән фикергә киленә. Әлеге шөгыль даими рәвештә алып барылса, баланың вакыты файдалы гына булып калмыйча, аңарда кешелеклелек, мәрхәмәтлелек, бар нәрсәгә “яхшылык күзлегеннән” чыгып карау, җир-анабыз, табигатебез байлыкларына ихтирамлы караш та тәрбияләнә.

* 1. **ӨСТӘМӘ БЕЛЕМ БИРҮ МАКСАТЫ ҺӘМ БУРЫЧЛАРЫ**

Максат:

Геометрик фигуралар кулланып рәсемләү ярдәмендә теге яки бу вакыйгага оператив рәвештә фикер белдерү осталыгы булдыру.

Бурычлар:

- балаларда карандаш һәм рәсем пумаласы белән эшләү күнекмәләрен камилләштерү;

- иҗади күзаллау активлыгын, кул моторикасын үстерү;

- табигатькә карата мәхәббәт хисе тәрбияләү;

- әйләнә-тирәбездәге һәр нәрсәдән яхшылык элементлары таба белергә өйрәтү (бер карасаң бүре усал, явыз бит, әмма бала аның рәсемен ясап, бүредә яхшы сыйфатлар да табарга өйрәнә);

- балаларда кешелеклелек, мәрхәмәтлелек, бар нәрсәгә “яхшылык күзлегеннән” чыгып карау, җир-анабыз, табигатебез байлыкларына ихтирамлы караш тәрбияләү.

* 1. **ПРОГРАММАНЫ ТОРМЫШКА АШЫРУ ШАРТЛАРЫ**

Программаны тормышка ашыру өчен, рәсем дәресләре өчен махсус җиһазландырылган кабинет булса яхшы, әмма бу төп шарт түгел. Иң мөһиме – балага эшләү өчен уңайлы шартлар тудырылсын. Күтәренке кәеф, иҗади атмосфера, дустанә мөнәсәбәтләр хезмәттәшлек принцибына корылган шөгыльләрнең нигезе булып тора.

Куркынычсызлык кагыйдәләре һәрдаим искә төшерелеп торсын, ул инструктаж дәфтәренә теркәлсен. Гигиена таләпләре дә төгәл үтәлергә тиеш.

Күрсәтмә материалны мультимедиа чаралары аша файдалану уңышлы. Ул шөгыльләрнең эффектлылыгын арттыра, мөгаллимнең эшен бермә-бер җиңеләйтеп, вакытка экономия ясый.

Курс буенча методик эшкәртмәләр һәм мультимедиа әсбаплар программа авторының <http://meshabash.ru> адресы буенча урнашкан шәхси сайтында урын ала. Бу юнәлештә туктаусыз эзләнү алып барыла.

* 1. **КӨТЕЛГӘН НӘТИҖӘЛӘР**

Программа материалын уңышлы үзләштергән 1 нче сыйныф укучысы түбәндәге предметара белем-күнекмәләргә ия була:

* **геометрик фигуралар кулланып, м**атурлыкны, кәефне, хайваннар дөньясын сынлы сәнгатьтә чагылдыра;
* **х**удожестволы материаллардан (акварель, гуашь, тушь, фломастер) дөрес һәм урынлы файдалана;
* аерым предметларны һәм бер-берсенә охшаган предметларны сурәтләүдә симметрияле (эз калдыу алымы) һәм асимметрияле формаларны (ябык контур) куллана;
* хайваннарны хәтердән күзаллап ясый белә, аларның характерлы билгеләрен (ягымлы, явыз, серле, һ.б) рәсемдә чагылдыра;
* эш урынын дөрес оештыра белә, рәсем пумаласы, буяу һәм палитрадан дөрес файдалана;
* кичерешләрне хәрәкәткә күчерә ала: боек — күңелле, шат; кыю — куркак; ялкау — тәкәббер, горур һ.б.
* әйләнә-тирәбездәге һәр нәрсәдән яхшылык элементлары таба белә;
* автоматлашкан дәрәҗәдә хайван рәсемнәрен ясый;
* хайваннарны рәсемләү аша әйләнә-тирәгә үзенең эмоциональ мөнәсәбәтен белдерә, үз фикерен әйтә ала;
* үзенең һәм иптәшләренең хезмәтен хөрмәт итә, башкаларны тыңлый белә;
* кешелеклелек, мәрхәмәтлелек, бар нәрсәгә “яхшылык күзлегеннән” чыгып карау, җир-анабыз, табигатебез байлыкларына ихтирамлы караш формалаша.

1. **ПРОГРАММА ЭЧТӘЛЕГЕ**

Программа үз эченә геометрик фигуралар ярдәмендә хайван рәсемнәрен ясау буенча дәресләр блогын ала. Бу дәресләрдә төп максат булып киң таралган геометрик фигуралар һәм хайваннарның гәүдә өлешләре арасындагы охшашлыкны аңлату тора. Дәресләр барышында берничә фигурадан торган композицияләр ясауга да урын бирелгән. Шул ук вакытта баланы иҗади фикер йөртергә этәрүче элементлар да бар. Композициянең исемнәре аркылы төрле уйландыргыч сораулар бирергә була: «Артыгын тап», «Кем кайда яши?», «Ой! Дөрес ясамаганбыз бит!», «Аучы сикерүе».

Программада хайваннарның тик торышы һәм хәрәкәттә чактагы халәтләрен сурәтләүгә дә зур урын бирелгән. Дәресләр блогы ахырында укучылар автоматлашкан дәрәҗәдә хайван рәсемнәрен ясый белүгә ирешерләр дип ышанасы килә.

Программа буенча 1 нче сыйныф укучыларына уку елы дәвамында өстәмә белем һәм күнекмәләр бирү күздә тотыла. Барысы 68 шөгыль үткәрү планлаштырыла. Шуларның 26 сы теоретик материал үзләштерүгә сарыф ителсә, 42 сәгать күнекмәләр формалаштыруга каралды.

**Тематик планлаштыру**

|  |  |  |  |
| --- | --- | --- | --- |
| № | Тема | Теория | Гамәли эш |
| Кереш – 4 сәгать | | | |
| 1 | Кереш дәрес. | 1 |  |
| 2 | «Хайваннар дөньясында» (Җир шары буйлап виртуаль сәяхәт). | 1 |  |
| 3 | Хайваннар дөньясын без ничек күз алдына китерәбез? (Үзлектән рәсем ясау.) |  | 1 |
| 4 | Геометрик фигураларның база формалары. | 1 |  |
| Хайваннарның баш өлешен ясау – 14 сәгать | | | |
| 5 | «Песикәем!!!» |  | 1 |
| 6 | «Лап-лап аю баласы!!!» |  | 1 |
| 7 | «Хәйләкәр төлке баласы». |  | 1 |
| 8 | «Моңсу фил нәние». |  | 1 |
| 9 | «Шук маймыл». |  | 1 |
| 10 | «На-на-на!!!» |  | 1 |
| 11 | Йорт хайваннары. |  | 1 |
| 12 | «Артыгын тап!!!» (Берничә фигурадан композиция ясау.) |  | 1 |
| 13 | Кыргый табигатьтә кунакта (фильм карау). | 1 |  |
| 14 | «Ачулы тигр». |  | 1 |
| 15 | «Эшсөяр буйвол». |  | 1 |
| 16 | «Арыслан-король». |  | 1 |
| 17 | «Сөтлебикәнең башы». |  | 1 |
| 18 | «Тугры маэмай». |  | 1 |
| Хайваннарны бөтен буена ясау – 49 сәгать | | | |
| 19 | Этләр батырлыгы (кинология, этләрнең сугыш вакытындагы батырлыклары, аларның космоска очуы, спорт ярышларында катнашулары турында дәрес-әңгәмә). | 1 |  |
| 20-21 | “Медальле эт”. | 1 | 1 |
| 22 | “Мыраубатыр”. |  | 1 |
| 23 | “Аучы төлке”. |  | 1 |
| 24-25 | “Елгыр маймыл”. | 1 | 1 |
| 26-27 | “Көнгерә”. | 1 | 1 |
| 28-29 | “Чүл корабы”. | 1 | 1 |
| 30-31 | “Кәҗә-мәкәрҗә”. | 1 | 1 |
| 32 | “Куркак куянкай”. |  | 1 |
| 33-34 | “Киребеткән ишәк”. | 1 | 1 |
| 35-36 | “Сөтлебикә” | 1 | 1 |
| 37-38 | Композиция- «Кем кайда яши?» | 1 | 1 |
| 39-40 | “Чибәркәй-болан”. | 1 | 1 |
| 41-42 | “Куркыныч арыслан”. | 1 | 1 |
| 43-44 | “Көчле үгез”. | 1 | 1 |
| 45-46 | “Горур йөгерешче”. | 1 | 1 |
| 47-48 | “Буйвол”. | 1 | 1 |
| 49-50 | “Кара һәм ак” (Зебра рәсеме.) | 1 | 1 |
| 51 | “Фил-гигант”. |  | 1 |
| 52 | “Аучы тигр”. |  | 1 |
| 53 | “Хайваннар патшасы”. |  | 1 |
| 54-55 | “Озын муен”. | 1 | 1 |
| 56-57 | Композиция - «Ой!!Дөрес ясамадык бит!» (Ерткычлар һәм үлән белән тукланучылар) | 1 | 1 |
| 58-59 | “Калын тәнле мөгезборын”. | 1 | 1 |
| 60-61 | “Тимгелле леопард”. | 1 | 1 |
| 62-63 | “Кабан”. | 1 | 1 |
| 64-65 | “Менә нинди зур бегемот!”. | 1 | 1 |
| 66-67 | Композиция - «Аучы сикерүе». | 1 | 1 |
| Кабатлау - 1 | | | |
| 68 | Үткәннәрне кабатлау. |  | 1 |
| Барысы | | 26 | 42 |

1. **Мультимедик ярдәмче материал**

Шәхси сайтымда түбәндәге адреслар буенча урнашкан:

<http://www.meshabash.ru/index.php?option=com_content&view=article&id=493:oooo&cat>

<http://www.meshabash.ru/zagotovki/index.html>

<http://www.meshabash.ru/2010-02-26-15-10-43/avtorlyk-programmalary/matematikadan-hajvannar-dnjasyna.html>

**4. Кулланылган әдәбият**

Школа рисования - “Звери” (Т. А. Гармаш, “Оникс 21 век”, 2001) китабыннан рәсемнәр.

Ярдәмлек өчен кайбер материаллар <http://virzoo.narod2.ru/> сайтыннан алынды.

**5.КУШЫМТА**

**Мисал өчен бер дәрес эшкәртмәсе**

**Тема: ” Мыраубатыр”**

**Максат:**

***1) сөйләшеп алу:***

- песи токымнары турында;

- песиләрнең темпераменты, характеры турында;

- песиләрнең төсләре турында;

***2)бәхәсләшеп алу:***

ошаган песи токымы турында;

***3)өйрәнергә:***

- песинең гәүдәсен, алгы, арткы тәпиләрен ясарга;

- хайваннарга карата миһербанлы булырга.

**Материаллар һәм укытучыга кирәк булган җиһазлар:** компьютер, проектор, экран.

**Дәрестән тыш эшчәнлек барышы.**

***1. Оештыру мизгеле.***

- Барыгызга да сәлам!! Хәерле көн, балалар! Кәефләрегез ничек? Бик яхшы!

***2. Акрынлап теманы ачучы этәргеч әңгәмә.***

- Әйдәгез, бер табышмак табып карыйк әле:

*(Песиләр турында табышмак әйтелә.)*

* Менә булдырдыгыз! Шулай итеп, минем нәни дусларым, без сезнең белән хайваннар дөньясы буйлап сәяхәтебезне бүген дә дәвам итәрбез. Аңлагансыздыр инде, темабыз песиләр турында булыр. Мин аны “Мыраубатыр” дип атадым. Сезгә бу исем ошыймы? Бүген без Мыраубатыр рәсемен ясарга тырышырбыз. Килеп чыгармы, юкмы, анысын тиздән, дәрес ахырында күрербез. Мин килеп чыгарына һич кенә дә шикләнмим, чөнки “без булдырабыз!”

Берничә дәрес элек песинең баш өлешен ясарга өйрәнгән идек инде һәм, әйтергә кирәк, сез әлеге дәресне яхшы үзләштердегез, бик матур песи йөзләре килеп чыкты. Бүген эш бераз гына катлауланыр, чөнки безгә Мыраубатырны бөтен буена ясарга кирәк булачак. Әлегә , әйдәгез, песиләр турында сөйләшеп алыйк.

Дөньяда бик күп төрле токымдагы песиләр яши. Һәр токымның үзенә генә хас үзенчәлеге бар, кайсыдыр бик иркә, кайсы чыдам, нык, кайсы бик батыр, ә кайсыбер токым вәкилләре бик оста аучылар. Йоннары да төрле-төрле. Токымнар күп төрлелеген, аларның үзенчәлекләрен тулырак күзаллау өчен мин сезгә бер видеоролик карарга тәкъдим итәм. Сез ризамы?

*(*[*видеоролик*](http://meshabash.ru/koshka/porodakoshek.html) *карау) (Ctrl төймәсенә басып торып, сылтамага басыгыз.)*

* Я, ничек, мәчеләр ошадымы? Ой!!! Дөрес әйтмәдем бугай!!! Ни дидем мин балалар? (әйе шул, песиләрне без ике төрле исем белән атап йөртәбез) Сезгә роликтагы мәчеләр ошадымы соң? Ни өчен?

(*Төркемдә эш. Балалар үзләренә ошаган бер токымны сайлыйлар һәм үзләре сайлаганны дәлилләп яклыйлар.)*

- Ярый, ярый балалар! Һәр песи үзенчә матур, һәркайсының үз өстенлеге, үз кимчелеге бар. Нәкъ кешеләр кебек. Без дә бит төрлебез төрле характерда, төрле холыклы, әмма бик дус яшибез, шулаймы? Ә менә “Мыраубатыр”ны бөтен балалар да ярата. Мультфильмын караганыгыз бардыр бит? *(Мультфильм буенча әңгәмә)*

***3. Практик эш.***

- Хәзер аның рәсемен ясап карыйк инде. Песиләр йөзен ясаган дәресне дә искә төшереп үтик.

*(Шул дәрес буенча эшләү этапларын кабатлау.)*

* Хи! Менә ничек тиз искә төште! Болай булгач Мыраубатырның йөзен ә дигәнче ясап куярбыз!

Ләкин бүген без песинең йөзен иң ахырдан ясарбыз. Башта гәүдәсен. Арткы, алгы тәпиләрен ясарга кирәк. Бу эш өчен безгә бераз гына күбрәк фигуралар кирәк булыр.

*(Һәр адымны җентекләп аңлатып, нинди фигуралар кулланганны ачык күрсәтеп, тактада песи рәсеме ясала. Ясау этапларын кәгазь битеннән дә күрсәтергә мөмкин.*

***Игътибар!*** *Бу этапта слайдлар, гомумән компьютерны кулланмаска киңәш итәр идем. Чөнки балаларда мондыйрак фикер туарга мөмкин: “Хи! Компьютерда ясауның ние бар инде. Тычкан белән ике тапкыр чирттең дә, вәссәлам!”)*

|  |  |
| --- | --- |
| 1. Рәсемнең нигезен овал һәм түгәрәк тәшкил итә, башта овал ясыйбыз. | 2. Песинең гәүдәсен “в” хәрефенә охшатабыз. |
|  |  |
| 3. Арт аякларын «В» хәрефе астына ясыйбыз. | 4. Ал аякларын бераз озынрак итәбез. |
|  |  |
| Хәзер йөзен ясарга да була. (Узган дәрес.) |  |
| Түгәрәкләрдән күзләр куябыз. | Бераз гына фантазияне эшкә җигеп, Мыраубатырның йөзен ясап бетерәбез. |
| Песи рәсеме эскизы әзер. | Төсләр сайлыйбыз һәм буйыйбыз. |
|  |  |

***4. Йомгаклау.***

- эшләргә анализ ясау;

- үзбәя *(укучылар үзләренең эшләренең уңышлы һәм уңышсыз моментларын күрсәтә)*

- Менә, балалар, һәрберебез “Мыраубатыр”лы да булдык, инде өйләребезгә күсе-тычканнар үтеп керә алмас. Бүгенгә сау булып торыгыз! Авырмагыз!